Gulli komst að lokum í vinnuna . vísir / vilhelm Gulli Helga sat fastur í smáföl í Breiðholti á leiðinni til vinnu eldsnemma í morgun og heyrði hann í þeim Heimi Karlssyni og Þráni Steinssyni samstarfsmönnum sínum í Bítinu á Bylgjunni í morgun . „ Sko , strákar þetta er svolítið lúmskt og virtist ekki vera neitt þykkur skafl en svo er það sem gerist , sem er klaufaskapur í mér , er að ég gleymi að taka spólvörnina af bílnum og hann sest bara niður og það er svell undir , “ sagði Gulli Helga sem var á línunni í Bítinu í morgun . „ Ég er ekki á nöglum því það er svo vistvænt en það er líka ástæðan fyrir því að ég er fastur . Hann situr bara á kviðnum . Það var annaðhvort að vera á 35 tommu jeppa eða hafa asnast til að fara á hjólinu . Þá væri ég ekki fastur , þá væri ég kominn í þáttinn . “ Heimir auglýsti því eftir hjálp í beinni útsendingu á Bylgjunni í morgun og Helga , dyggur hlustandi , hringdi inn . „ Á ég að koma og bjarga þér ? , “ sagði konan sem var heima hjá sér í náttkjólnum . „ Ég hef sko bjargað mörgum yngri manninum . Ég elska snjóinn við þessar aðstæður . Ég er hérna upp í Mosfellsbæ og er á Benz jeppa . Hann labbar yfir snjóinn . “